Snp 1.6: Verval (Afrikaans) - Sutta Nipāta - SuttaCentral
← Snp 1.5 Snp 1.7 →
Sutta Nipāta 1.6
By geleentheid het die Deurlugtige in die buurt van Savatthi gewoon, in die Jeta-plantasie in Anathapindika se park. ’n Goddelike wese wat met sy glansende voorkoms die Jeta-plantasie naglank verlig het, het na die Deurlugtige gekom, hom gegroet, eenkant gaan staan en toe die Deurlugtige met ’n vers aangespreek:
‘Oor ’n mens wat verval vra ons uit, o Gotama.
Ek het gekom om te vra, o Deurlugtige:
wat maak dat ’n mens verval?’
‘Maklik herkenbaar is die mens wat floreer, en maklik die een wat verval:
om die waarheid lief te hê bring voorspoed, maar om dit te minag—
dit maak dat ’n mens verval.’
‘Dit is die eerste geval van verval, dit besef ons.
Vertel ons van ’n tweede, o Deurlugtige:
‘Om slegtes as vriende te kies bo goeies
en plesier te vind in hul uitkyk—
‘Dit is die tweede geval van verval, dit besef ons.
Vertel ons van ’n derde, o Deurlugtige:
‘Om lief te wees vir slaap en praat,
en traag te wees en lui en humeurig—
‘Dit is die derde geval van verval, dit besef ons.
Vertel ons van ’n vierde, o Deurlugtige:
‘Om moeder en vader wie se jeug vergaan het
nie te versorg nie, al kan jy—
‘Dit is die vierde geval van verval, dit besef ons.
Vertel ons van ’n vyfde, o Deurlugtige:
‘Om ’n brahmaan, askeet of enige ander bedelaar
met leuens te mislei—
‘Dit is die vyfde geval van verval, dit besef ons.
Vertel ons van ’n sesde, o Deurlugtige:
‘Om ryk te wees met baie goud en kos
en om dit alles alleen te geniet—
‘Dit is die sesde geval van verval, dit besef ons.
Vertel ons van ’n sewende, o Deurlugtige:
‘Om verwaand te wees oor rykdom en afkoms
maar jou eie bloedverwant te minag—
‘Dit is die sewende geval van verval, dit besef ons.
Vertel ons van ’n agtste, o Deurlugtige:
‘Om met vroue, drank en dobbel
alles wat jy verdien het deur te bring—
‘Dit is die agtste geval van verval, dit besef ons.
Vertel ons van ’n negende, o Deurlugtige:
‘Om ontevrede te wees met jou eie vrou
en gesien te word met prostitute en ander se vrouens—
‘Dit is die negende geval van verval, dit besef ons.
Vertel ons van ’n tiende, o Deurlugtige:
‘Om as jy oud is ’n vrou te vat met borste soos timbaruvrugte
en van jaloesie nie te slaap nie—
‘Dit is die tiende geval van verval, dit besef ons.
Vertel ons van ’n elfde, o Deurlugtige:
‘Om ’n vrou wat drink en deurbring of dieselfde soort man
met mag te beklee—
‘Dit is die elfde geval van verval, dit besef ons.
Vertel ons van ’n twaalfde, o Deurlugtige:
‘Om van geringe afkoms te wees met min middele
maar baie ambisie en die wêreld te wil regeer—
dit maak dat ’n mens verval.
Die edel wyse met insig
betrag die verval in die wêreld
en soek die domein van geluk op.’